钦定古今图书集成/明伦汇编/家范典/第094卷 > 《孔鲋小尔雅》 > 《鼎卦》
## 钦定古今图书集成/明伦汇编/家范典/第094卷 > 《孔鲋小尔雅》 > 《鼎卦》

初六：鼎颠趾，利出否，得妾以其子，无咎。

〈程传〉“得妾以其子，无咎。”六阴而卑，故为妾。得妾，谓得其人也。若得良妾，则能辅助其主，使无过咎也。子，主也。以其子，致其主于“无咎”也。六阴居下而卑巽从阳，妾之象也。以六上应四，为颠趾而发此义。初六本无才德可取，故云“得妾”，言得其人则如是也。〈本义〉居《鼎》之下，鼎趾之象也。上应九四则“颠”矣。然当其初，鼎未有实而旧有否恶之积也，因其颠而出之，则为利矣。得妾而因得其子，亦由是也。此爻之象如此，而其占“无咎”，盖因败以为功，因贱以致贵也。